Diari Oficial de la Generalitat Valenciana


Sumari del DOGV 10596, del 24-02-2025 (2025/2670)

RESOLUCIÓ de 13 de febrer de 2025, per la qual s’aproven les bases reguladores que regiran la concessió de les subvencions destinades a finançar programes de salut mental a la Comunitat Valenciana.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10177

Data del DOGV
:   24-02-2025

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2025/2670

CVE
:   FVRB-V-5711-4736

Data del document
:   13-02-2025

Organisme emissor
:   Conselleria de Sanitat

Tipus de document
:   Resolució

Descriptors 

:   * ajuda pública
    * salut mental
    * salut pública

La Conselleria de Sanitat en el desenrotllament de les seues funcions té com a objectiu incentivar, a través d’instruments de finançament, projectes i accions que tinguen com a finalitat el foment d’activitats d’utilitat pública, d’interés social o de promoció d’una finalitat pública que redunde en les associacions i en les persones usuàries del Sistema Valencià de Salut.

En este objectiu, la Conselleria, a través de la direcció general amb competències en matèria d’atenció hospitalària, tal com reflectix el Decret 135/2023, de 10 d’agost, del Consell, pel qual s’aprova el reglament orgànic i funcional d’esta, i de conformitat amb l’article 10, assumix el desenrotllament de les funcions en matèria de coordinació de salut mental, i li correspon la gestió dels programes de salut mental i l’impuls de la integració de les persones amb problemes mentals. Una de les formes d’obtenció d’esta integració és el foment de programes d’integració d’estes persones.

De la mateixa manera, mitjançant la Resolució de 3 d’octubre de 2023, del conseller de Sanitat, es va crear l’Oficina Autonòmica de Salut Mental i Addiccions de la Comunitat Valenciana. A esta se li atribuïx la funció d’elaborar, implementar i avaluar el Pla valencià de salut mental i addiccions.

En desenrotllament d’estes funcions, el Pla valencià de salut mental i addiccions 2024-2027 preveu diferents accions dirigides a satisfer necessitats concretes de la població. Entre estes, cal destacar algunes que necessitaran una estreta col·laboració amb la iniciativa privada sense ànim de lucre. És el cas de l’atenció a col·lectius més vulnerables com els menors tutelats en situació de protecció i/o amb mesures judicials (acció 2.11), les dones amb malaltia mental —incloses les addiccions— que es plantegen la maternitat o ja estiguen embarassades (acció 2.12) o la transició a la comunitat de persones privades de llibertat (acció 2.13). També serà aconsellable la participació d’estes entitats en altres actuacions com la instauració de la figura de la persona amb experiència viscuda (acció 4.12) o en la facilitació de l’accés a recursos normalitzats de persones que no accedixen al sistema públic assistencial (acció 5.8).

El calat d’estes funcions porta a considerar-les d’interés públic, la qual cosa fa oportú i convenient col·laborar en el finançament d’estes activitats a fi de facilitar i garantir estes.

Amb este objecte, la conselleria competent en matèria de sanitat establix estes bases reguladores de les subvencions, destinades a finançar els programes de salut mental dirigits a donar compliment a estes accions.

Actualment, el Decret llei 7/2024, de 9 de juliol, del Consell, de simplificació administrativa de la Generalitat, convalidat per les Corts Valencianes per la Resolució 162/XI, de data 15 de juliol de 2024, ha donat una nova redacció a l’article 165.1 de la Llei 1/2015, de 6 de febrer, d’hisenda pública, del sector públic instrumental i de subvencions, i disposa que les bases reguladores de subvencions —que no prevegen un contingut normatiu que desplegue o complemente una llei sectorial o norma comunitària— tinguen la naturalesa d’acte administratiu i hagen d’aprovar-se per resolució de la persona titular de la conselleria competent per raó de la matèria, sense que els seus efectes puguen superar la vigència del pla estratègic de subvencions en el qual s’integre.

Esta modificació, que afecta l’activitat de foment, té com a finalitat agilitzar la tramitació de les subvencions, contribuir a una major eficiència administrativa, permetre més agilitat en l’execució dels projectes i iniciatives, i oferir una resposta ràpida de l’Administració a les necessitats de la població. A fi de generar nous marcs reguladors s’ha procedit a la derogació de les órdens de bases enumerades en l’Orde 3/2024, de 10 de desembre, de la Conselleria de Sanitat, publicada en el DOGV en data 17 de desembre de 2024.

Les bases reguladores que s’aproven en esta resolució tenen esta naturalesa d’acte administratiu i es troben incardinades en el vigent Pla estratègic de subvencions de la Conselleria de Sanitat 2024-2027, aprovat per la Resolució de 14 de març de 2024, del conseller de Sanitat, inserit en la pàgina web de la Conselleria de Sanitat  <https://www.san.gva.es/es/web/ayudas-y-subvenciones/pla-estrategic-de-subvencions>

Per això, de conformitat amb l’article 165.1 de la Llei 1/2015, de 6 de febrer, d’hisenda pública, del sector públic instrumental i de subvencions, i amb les competències atribuïdes en l’article 4 del Decret 135/2023, de 10 d’agost, del Consell, d’aprovació del Reglament orgànic i funcional de la Conselleria de Sanitat, amb l’informe previ de l’Advocacia de la Generalitat i de la Intervenció Delegada,

RESOLC

*Primer*

Aprovar les bases reguladores de subvencions que regiran la concessió de les subvencions destinades a finançar programes de salut mental a la Comunitat Valenciana, que s’inclouen com a annex.

*Segon*

Autoritzar la persona titular de la direcció general amb competències en matèria d’atenció hospitalària a dictar totes les instruccions que siguen necessàries per a l’aplicació d’esta resolució i de les corresponents convocatòries que es realitzen, quedant facultada per a interpretar el contingut d’esta a l’efecte del procés d’adjudicació de la subvenció que es convoque i a resoldre, vist l’expedient contradictori i amb plena subjecció al que es disposa en la Llei 38/2003, de 17 de novembre, general de subvencions, en el seu reglament de desplegament, i en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, els dubtes i conflictes que puguen plantejar les entitats beneficiàries de les subvencions.

*Tercer*

Esta resolució tindrà efectes des de l’endemà de la publicació en el *Diari Oficial de la Generalitat Valenciana*, sense que estos efectes puguen superar la vigència del Pla estratègic de subvencions de la Conselleria de Sanitat, per al període 2024-2027, aprovat per la Resolució de 14 de març de 2024, del conseller de Sanitat.

Contra esta resolució, que posa fi a la via administrativa, les persones interessades podran interposar un recurs potestatiu de reposició davant del mateix òrgan que l’ha dictada en el termini d’un mes a comptar de l’endemà de la publicació de la resolució en el *Diari Oficial de la Generalitat Valenciana*, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu davant dels jutjats contenciosos administratius, en el termini de dos mesos a comptar de l’endemà de la publicació de la resolució, d’acord amb els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.

València, 13 de febrer de 2025

Marciano Gómez Gómez

Conseller de Sanitat

ANNEX

*Bases reguladores de subvencions destinades a finançar programes de salut mental a la Comunitat Valenciana*

Base 1. Objecte i àmbit d'aplicació

Constituïx l'objecte de la present resolució aprovar les bases reguladores que regiran la concessió de subvencions de la conselleria amb competències en matèria de sanitat, destinades a finançar programes de salut mental a la Comunitat Valenciana.

Base 2. Convocatòria i procediment de concessió

1. La concessió d'estes subvencions es realitzarà en règim de concurrència competitiva, segons l'article 22.1 de la Llei 38/2003, de 17 de novembre, general de subvencions, i l'article 163 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

2. El procediment s'iniciarà d'ofici mitjançant la publicació de la convocatòria corresponent aprovada per una resolució de la persona titular de la conselleria amb competències en matèria d'atenció hospitalària sanitat, en què s'indicarà el crèdit global màxim, l'aplicació pressupostària i el codi de línia que servisca de suport a estes, i es publicarà en la Base de dades nacional de subvencions, d'acord amb el procediment que establix l'article 20 de la Llei 38/2003, de 17 de novembre, general de subvencions, així com un extracte d'esta en el *Diari Oficial de la Generalitat Valenciana*.

3. La quantia de les subvencions individuals es determinarà seguint els criteris de valoració que establix la resolució present, amb un màxim global de finançament de totes les subvencions segons la disponibilitat pressupostària que establisca la convocatòria corresponent.

4. El termini per a presentar la documentació justificativa de la totalitat de la subvenció concedida, per part de les entitats beneficiàries, serà el que descriu la base 18 de la present resolució.

Base 3. Accions compreses dins de l'objecte de la subvenció

L'objecte de la subvenció comprén la tipologia de programes següent:

1. Programes dirigits a implementar la figura de la persona amb experiència viscuda, basant-se en el model de suport individualitzat entre iguals per a persones amb experiència viscuda, proposat per l'Organització Mundial de la Salut.

2. Programes de rehabilitació cognitiva per a persones amb trastorn mental, sempre que estes intervencions disposen prèviament d'eficàcia científicament contrastada.

3. Programes dirigits a persones que no estan sent ateses en els servicis assistencials normalitzats i que permeten detectar, sensibilitzar i ajudar a incorporar estes persones al circuit assistencial per a la seua atenció, tractament i seguiment. Entre estes accions s'inclouen, específicament i amb caràcter no exhaustiu, els programes de reducció del dany dirigits a persones amb trastorn mental greu.

4. Programes de prevenció de les malalties mentals, implementats en l'àmbit comunitari i laboral.

Estos programes, accions i intervencions han de complementar l'atenció prestada per la Conselleria de Sanitat i no substituir-la ni donar lloc a un desequilibri en l'atenció.

Sense perjuí de la duració global de l'actuació concreta, les parts de l'activitat que se subvencionen es desenrotllaran dins de l'anualitat corresponent a la resolució de la convocatòria establida en la base 2 de la present resolució.

Base 4. Entitats beneficiàries

1. Podran sol·licitar les subvencions objecte de regulació d'esta resolució les associacions, fundacions, federacions o entitats que desenrotllen programes orientats a l'atenció de persones amb problemes de salut mental o a la prevenció de malalties mentals en l'àmbit de la Comunitat Valenciana i que complisquen els requisits següents:

a) Estar legalment constituïdes i inscrites en el registre públic corresponent.

b) No tindre ànim de lucre.

c) Actuar en l'àmbit de la Comunitat Valenciana.

d) Tindre com a fins institucionals principals arreplegats en els seus estatuts la realització d'activitats de millora de la qualitat de vida de persones amb problemes de salut mental greu, i de les seues famílies.

e) Estar al corrent en el compliment de les obligacions tributàries i de la Seguretat Social en la forma establida reglamentàriament.

f) No estar incursa en un procediment de reintegrament de la totalitat o de part de les subvencions concedides per la Generalitat.

2. Només es podrà presentar un únic programa o projecte d'activitats per a desenrotllar per entitat, sempre que s'emmarque dins d'alguna de les modalitats exposades en l'article 4 d'esta orde.

3. No podran ser beneficiàries de cap subvenció les entitats que es troben en alguna de les situacions següents:

a) Les entitats en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre, general de subvencions.

b) Les entitats que estiguen federades, quan la federació a què pertanyen siga sol·licitant d'una subvenció per a un programa que preveja la mateixa activitat.

c) Les associacions, fundacions, federacions o entitats sense ànim de lucre que siguen patrones o membres de fundacions, que pertanyen a una fundació, quan esta siga sol·licitant de subvenció per a un programa que preveja la mateixa activitat.

d) Les entitats que són beneficiàries d'una línia nominativa de la Conselleria de Sanitat que subvencione activitats objecte d'estes bases en els pressupostos de la Generalitat Valenciana.

Base 5. Criteris de valoració

1. La valoració de les sol·licituds s'efectuarà atenent els criteris següents:

a) Qualitat del programa: es valorarà la justificació del programa proposat, els objectius, la metodologia, els recursos materials i humans, l'experiència de l'entitat en programes d'igual o similar naturalesa, el grau de cofinançament, la temporalització i el sistema d'avaluació de procés i resultats, fins a un màxim de 50 punts.

b) Programes dirigits específicament a col·lectius més vulnerables (entre altres: infància i adolescència, menors tutelats en situació de protecció i/o amb mesures judicials, dones víctimes de violència de gènere i/o en dificultat social, població amb privació de llibertat, persones sense llar): fins a un màxim 20 punts.

c) La contractació, amb càrrec al programa proposat, per un període superior a sis mesos, de persones amb problemes de salut mental greus com a experts, que disposen de formació específica prèviament impartida per la Generalitat Valenciana o un altre organisme oficial: fins a un màxim 20 punts.

d) Àmbit geogràfic del programa i nombre previst de persones beneficiàries, fins a un màxim de 10 punts.

2. En les valoracions en les quals no consten números absoluts s'assignarà la puntuació per escalat, entre les entitats admeses.

3. Els criteris podran ser desglossats i concretats en les convocatòries respectives, així com establir, si és el cas, llindars mínims de puntuació en els diferents criteris, per a l'atorgament de la subvenció.

Base 6. Quantia de les subvencions

1. La quantia de les subvencions individuals es determinarà seguint els criteris de valoració establits en les bases reguladores, amb un màxim global de finançament de totes les subvencions segons la disponibilitat pressupostària que establisca la convocatòria corresponent.

2. Per al càlcul de la quantia individualitzada obtinguda per cada entitat, es procedirà a ordenar les sol·licituds presentades segons la puntuació total que ha obtingut cada una sobre la base dels criteris d'avaluació, i es distribuirà el finançament total disponible entre estes aplicant la fórmula següent:

F1 = (FT/PT) × P1

sent:

F1: finançament per a l'entitat 1. FT: finançament total disponible.

PT: suma de les puntuacions obtingudes per totes les entitats beneficiàries.

P1: puntuació obtinguda per l'entitat 1.

A l'aplicar esta fórmula i per als projectes als quals corresponga més pressupost del que ha sol·licitat l'entitat, s'ajustarà el que s'ha assignat a la sol·licitud realitzada o al màxim a què s'ha arribat, i es repartirà el pressupost romanent en la convocatòria entre la resta de projectes amb l'aplicació del mateix mètode de ponderació explicat prèviament, una vegada exclosos d'esta ponderació els projectes causants del romanent.

Base 7. Gastos subvencionables

1. Podran ser objecte de subvenció els gastos realitzats que de manera directa responguen a la naturalesa de l'activitat subvencionada, resulten estrictament necessaris i es realitzen en el període subvencionable establit en la convocatòria corresponent. Així, seran objecte de subvenció del programa els gastos següents:

Gastos derivats de la contractació de professionals sanitaris reflectits en la Llei 44/2003, de 21 novembre, d'ordenació de les professions sanitàries, així com d'altres professionals l'activitat dels quals siga necessària per al desenrotllament de les activitats de suport a les persones amb problemes de malaltia mental greu i els seus familiars subvencionats. En cap cas la subvenció podrà superar els preus de referència en el mercat d'estes activitats. Quant als gastos de direcció i coordinació dels centres o servicis, només es computaran el 10 % d'estos. La justificació documental de les nòmines o prestacions de servicis que s'imputen a la subvenció atorgada han d'expressar la categoria professional real, tal com aparega en la memòria d'activitats que es presente en la sol·licitud.

Gastos corrents. Es consideraran com a gastos corrents els que reunixen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure's en l'inventari o ser gastos previsiblement reiteratius. Podran incloure's com a gastos corrents els següents: material d'oficina, gastos de correus o els gastos del manteniment de la seu (lloguer, aigua, llum, neteja, telefonia o internet, entre altres), que en cap concepte superaran el 20 % de la subvenció concedida. En cap cas s'inclouran les compres de material inventariable.

Gastos de desplaçament. Quan les activitats objecte del programa siguen domiciliàries, seran tinguts en compte els gastos de transport amb metro, amb autobús, amb trens de proximitat o amb el vehicle propi, cas en què s'abonarà el quilometratge d'acord amb el que es preveu en el Decret 7/2023, de 27 de gener, del Consell, pel qual es modifica l'annex del Decret 24/1997, d'11 de febrer, sobre les indemnitzacions per raó del servici i les gratificacions per servicis extraordinaris, sempre que es desenrotllen dins de l'àmbit territorial de la Comunitat Valenciana.

2. En cap cas seran objecte de subvenció els gastos següents:

1.  Gastos de material inventariable, com ara mobiliari, ordinadors, televisors, entre altres.

2.  Gastos de personal no inclosos expressament en l'apartat 1 del present article.

3. En els supòsits en què l'entitat beneficiària subcontracte amb tercers l'execució total o parcial de l'activitat que constituïx l'objecte de la subvenció, no podrà excedir el 50 % de l'import de l'activitat subvencionada. Es considerarà que el beneficiari de la subvenció subcontracta quan concerte amb tercers l'execució total o parcial de l'activitat que constituïx l'objecte de la subvenció. Queda fora d'este concepte la contractació dels gastos que haja de realitzar el beneficiari per al desenrotllament per si mateix de l'activitat subvencionada, d'acord amb el que s'establix en l'article 29 de la Llei 38/2003, de 17 de novembre, i l'article 68 del Reial decret 887/2006, de 21 de juliol.

4. Es considerarà un gasto realitzat el que ha sigut generat i pagat efectivament dins del període que s'establix en la convocatòria corresponent.

5. En cap cas, la contractació del personal per part de les entitats sense ànim de lucre subvencionades segons el que es disposa en esta resolució suposarà una relació jurídica amb la Generalitat Valenciana.

6. Amb caràcter general, no es tindran en compte com a justificants dels gastos les possibles retribucions dels membres de les juntes directives de les entitats beneficiàries de les subvencions, les indemnitzacions per assistència —dietes o viàtics—, ni els gastos professionals, quan l'activitat siga duta a terme per un membre de la junta directiva.

7. En tot cas, els gastos s'ajustaran al que es disposa en l'article 31 de la Llei 38/2003, de 17 de novembre.

Base 8. Sol·licituds

1. Les sol·licituds hauran de presentar-se exclusivament per via telemàtica en el Registre electrònic de la Generalitat, mitjançant accés al corresponent tràmit electrònic disponible en la seu electrònica de la Generalitat (<https://sede.gva.es>), sense que siguen tingudes en compte les sol·licituds presentades per qualsevol altre mitjà, de conformitat amb el que es disposa en l'article 14.2 de la Llei 39/2015, d'1 d'octubre, del procediment administratiu comú de les administracions públiques, resultant d'aplicació, en cas contrari, el que es disposa en l'article 68.4 de la citada llei.

2. El termini i el tràmit electrònic concret que haja d'utilitzar-se per a la presentació de les sol·licituds es determinaran en la resolució de la convocatòria.

3. La sol·licitud s'acompanyarà de les declaracions responsables següents, firmades electrònicament per la persona representant legal de l'entitat sol·licitant:

a) Declaració responsable en la qual manifesta davall de la seua responsabilitat que totes les dades arreplegades en la sol·licitud són verídiques i que es troba en possessió de la documentació que així ho acredita, quedant a la disposició de la Generalitat per a la comprovació, control i inspecció que s'estimen oportuns i que es compromet a mantindre el compliment de les obligacions anteriors durant el període de reconeixement de l'obligació en els térmens de l'article 69.1 de la Llei 39/2015, d'1 d'octubre, del procediment administratiu comú de les administracions públiques. D'acord amb el que disposa l'article 69.4 de la llei referida, la inexactitud, la falsedat o l'omissió de caràcter essencial de qualsevol dada o informació que s'incorpore a la declaració responsable, així com la no presentació de la documentació que puga ser requerida per a acreditar el compliment del que s'ha declarat, determinarà la impossibilitat de continuar amb la convocatòria.

b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, general de subvencions, per a ser beneficiària de les subvencions que es regulen en esta resolució, i del fet que està al corrent en el pagament del reintegrament per subvencions.

4. Així mateix, haurà d'aportar-se juntament amb la sol·licitud:

a) Acreditació d'estar al corrent de les seues obligacions tributàries i davant de la Seguretat Social. Per a fer-ho, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa l'article 4 del Decret 165/2010, de 8 d'octubre, del Consell, pel qual s'establixen mesures de simplificació i de reducció de les càrregues administratives en els procediments gestionats per l'Administració de la Generalitat i el seu sector públic. En el cas de no atorgar esta autorització, hauran d'aportar la documentació que acredite que es troben al corrent en les obligacions citades.

b) Formulari de l'entitat sol·licitant que acredite l'import de les subvencions rebudes d'altres entitats l'any anterior, tant públiques com privades.

Base 9. Documentació preceptiva

La sol·licitud s'acompanyarà necessàriament de la documentació següent:

a) La certificació acreditativa de l'acord adoptat per l'òrgan competent, en què autoritza la sol·licitud d'ajuda i aprova el programa i el pressupost presentat.

b) La memòria del programa d'activitats objecte de subvenció, que haurà de prevore almenys els apartats següents: títol, objectius, activitats que cal desenrotllar, terminis d'execució, necessitats professionals i la forma d'avaluació prevista, així com els currículums de l'equip professional intervinent.

c) El pressupost desglossat per partides amb els gastos previstos per a l'exercici sol·licitat per al programa objecte de subvenció, així com el pressupost dels possibles recursos amb què compta per a finançar-lo. No es tindran en compte els pressupostos no relacionats amb el programa per al qual se sol·licita l'ajuda.

d) La memòria del programa de l'exercici anterior, excepte entitats de nova creació.

e) El pressupost total de l'entitat de l'any anterior, excepte entitats de nova creació.

f) La fitxa descriptiva, segons el model normalitzat, que elabore la conselleria amb competències en matèria de sanitat, en què s'haurà d'especificar l'import de l'ajuda sol·licitada.

g) El certificat expedit per l'entitat bancària en què s'hauran d'efectuar, si és el cas, els pagaments de la subvenció concedida. En el certificat s'ha d'especificar el codi IBAN i el titular del compte, així com la comunicació fefaent del CIF de l'entitat sol·licitant. En el cas de no haver obtingut cap subvenció amb anterioritat o haver sigut modificat el compte, s'ha de presentar la fitxa de manteniment de tercers.

h) La còpia autèntica dels estatuts, en els quals haurà de constar, explícitament, l'àmbit de l'associació, la inexistència d'ànim de lucre i l'objectiu que s'ha de desenrotllar.

i) Certificat d'inscripció en el registre d'associacions o fundacions.

Base 10. Esmena de sol·licituds

1. Una vegada rebudes les sol·licituds i incoat el procediment, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.

2. Quan la sol·licitud no reunisca els requisits exigits o no s'acompanye de la documentació que resulta exigible d'acord amb esta resolució, es notificarà a l'entitat sol·licitant la causa que impedix la continuació del procediment i se li farà un requeriment perquè, en el termini de 10 dies, de conformitat amb la legislació de procediment administratiu comú, esmene la falta o adjunte els documents preceptius, amb la indicació que, si no ho fa així, es considerarà que ha desistit de la seua, amb una resolució prèvia que haurà de ser dictada en els térmens previstos legalment.

3. Serà una causa d'exclusió no corregible l'entrega fora de termini de la sol·licitud.

Base 11. Ordenació

1. L'òrgan encarregat de l'ordenació i instrucció del procediment serà la direcció general amb competències en matèria de salut mental, que d'ofici acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.

2. L'òrgan instructor emetrà un informe en el qual deixe constància de la comprovació de l'existència de la documentació preceptiva en l'expedient.

3. En qualsevol moment al llarg del procediment, l'òrgan instructor podrà sol·licitar als òrgans, les administracions i les entitats competents les dades que siguen necessàries per a la instrucció correcta del procediment, i es permetrà la comprovació dels fets sobre els quals haja de pronunciar-se la resolució. Les transmissions telemàtiques de dades tindran la naturalesa jurídica de certificats quan siguen firmats electrònicament per la persona titular de l'òrgan responsable de les dades transmeses i conste expressament esta naturalesa.

Base 12. Comissió d'avaluació

1. Es constituirà una comissió d'avaluació per a l'examen i la valoració de les sol·licituds presentades. Esta comissió, com a òrgan col·legiat, s'ajustarà en el seu funcionament al règim establit per a estos en la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic.

2. La comissió d'avaluació estarà composta per la persona titular de la direcció general amb competències en matèria de salut mental, o la persona en qui delegue, que la presidirà, i quatre persones funcionàries de la Conselleria de Sanitat, designades per la persona titular de la direcció general; una d'estes quatre persones assumirà la secretaria de la comissió. La comissió s'ajustarà als principis de composició i presència equilibrada entre dones i hòmens, establits en la Llei orgànica 3/2007, de 22 de març, per a la igualtat efectiva de dones i hòmens.

3. La comissió d'avaluació estendrà acta i formularà un informe en el qual es concrete el resultat de l'avaluació que es publicarà en la web de la Conselleria, tindrà efecte de notificació a les persones interessades, i els donarà tràmit d'audiència per un termini de 10 dies per a presentar les al·legacions que estimen pertinents.

4. Transcorregut el termini d'al·legacions assenyalat en el paràgraf anterior i examinades les al·legacions, la comissió informarà al respecte l'òrgan instructor, que realitzarà la proposta de resolució provisional.

Base 13. Resolució

1. La resolució, que tindrà els efectes i el contingut previstos en l'article 25 de la Llei 38/2003, de 17 de novembre, es publicarà en la Base de dades nacional de subvencions, d'acord amb el procediment que establix l'article 20 de la citada Llei 38/2003. Així mateix, es publicarà un extracte d'esta en el *Diari Oficial de la Generalitat Valenciana*. Esta publicació tindrà els efectes de notificació a les entitats interessades, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.

2. El termini màxim per a tramitar, resoldre i notificar les resolucions de concessió serà de sis mesos, que s'han de comptar a partir del següent del de la data de publicació de la convocatòria en el *Diari Oficial de la Generalitat Valenciana*. En els casos en què haja de requerir-se l'esmena de deficiències i l'aportació de documents, el termini determinat en l'apartat anterior es podrà suspendre durant el transcurs del temps entre la notificació del requeriment i l'efectiu compliment per les entitats sol·licitants o, si no és possible, pel transcurs del termini concedit.

3. Transcorregut el termini mencionat sense haver dictat i notificat resolució expressa, els interessats podran entendre desestimada la seua sol·licitud per silenci administratiu, en els térmens previstos en l'article 25 de la citada Llei 39/2015, d'1 d'octubre, del procediment administratiu comú de les administracions públiques.

4. La resolució del procediment degudament motivada es notificarà a les entitats interessades d'acord amb el que es disposa en la legislació del procediment administratiu comú. La pràctica d'esta notificació s'ajustarà a les disposicions que conté la llei.

5. L'òrgan competent per a dictar les resolucions de concessió serà la persona titular de la conselleria amb competències en matèria de sanitat, que podrà delegar sobre la base de l'article 9 de la Llei 40/2015, d'1 d'octubre, de règim jurídic del sector públic.

Base 14. Recursos

Contra les resolucions dictades en el procediment de concessió de subvencions, que posa fi a la via administrativa, es podrà interposar directament un recurs contenciós administratiu davant de la jurisdicció contenciosa administrativa en el termini de dos mesos comptats des de l'endemà de la publicació, d'acord amb el que preveu la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí de la interposició del recurs potestatiu de reposició, en el termini d'un mes des de l'endemà de la publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.

Base 15. Publicitat de les subvencions

S'hauran de complir les obligacions de publicitat derivades del que es disposa en els articles 4 i 5 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana; en el capítol II del títol I de la Llei 19/2013, de 9 de desembre, de transparència, accés a la informació pública i bon govern, i en l'article 18 de la Llei 38/2003, de 17 de novembre, general de subvencions.

Les ajudes concedides també es publicaran en la Base de dades nacional de subvencions amb la indicació de l'import, la finalitat i els beneficiaris. Així mateix, seran objecte de publicació en el portal de transparència de la Comunitat Valenciana, d'acord amb les obligacions que imposa la Llei 1/2022, de 13 d'abril, de la Generalitat, de transparència i bon govern de la Comunitat Valenciana.

Base 16. Obligacions de les entitats beneficiàries

Les entitats beneficiàries de les subvencions estaran obligades a:

1. Complir amb el que es disposa en l'article 14 de la Llei 38/2003, de 17 de novembre, general de subvencions.

2. Col·laborar amb la direcció general amb competències en matèria d'atenció hospitalària, en la integració i coordinació dels programes subvencionats. Els programes subvencionats podran ser aplicables a persones que patixen la mateixa patologia, independentment de si formen part o no de l'entitat beneficiària.

3. Destinar els fons rebuts en concepte de subvenció a pacients residents a la Comunitat Valenciana.

4. Facilitar la inspecció i el control per part de la direcció general amb competències en matèria d'atenció hospitalària, a fi de conéixer qualsevol aspecte de l'activitat objecte de la subvenció.

5. Facilitar tota la informació econòmica, fiscal, laboral, tècnica i de qualsevol mena que siga requerida per la direcció general amb competències en matèria d'atenció hospitalària, sense perjuí de la confidencialitat exigible.

6. D'acord amb el que s'establix en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, les entitats arreplegades en l'apartat 1.b hauran de complir les obligacions de publicitat activa que establix el capítol II del títol I de la Llei 19/2013, de 9 de desembre, de transparència, accés a la informació pública i bon govern, així com les obligacions a què fa referència l'article 5 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, sense perjuí de les obligacions que puguen fixar o determinar-se en la convocatòria que, en tot cas, hauran d'ajustar-se al que es preveu en la present resolució.

7. De conformitat amb el que es preveu en la Llei 1/2022, de 13 d'abril, de la Generalitat, de transparència i bon govern de la Comunitat Valenciana, el compliment de les obligacions es realitzarà a través del portal web de l'entitat, o bé a través dels mitjans electrònics de l'organització, l'associació o l'agrupació a què puga pertànyer, o bé, si és el cas, a través del portal web que pose a la disposició la Generalitat.

8. Així mateix, les entitats beneficiàries hauran de complir les previsions que arrepleguen els articles 45 i següents de la Llei orgànica 3/2007, de 22 de març, per a la igualtat efectiva de dones i hòmens, i l'article 20 de la Llei 9/2003, de 2 d'abril, de la Generalitat, per a la igualtat entre dones i hòmens, en relació amb el pla d'igualtat quan, segons la legislació aplicable, els siga exigible.

9. Les entitats beneficiàries hauran de complir la normativa ambiental i social, referits en el Decret 118/2022, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.

Base 17. Incompatibilitats

La subvenció no serà incompatible amb altres ajudes o subvencions per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals. No obstant això, l'import de les subvencions regulades en les corresponents convocatòries en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que desenrotllarà l'entitat beneficiària.

Base 18. Ordenació del pagament i justificació de les ajudes concedides

1. Amb caràcter general, el pagament de la subvenció es realitzarà amb una justificació prèvia de les ajudes concedides per part de l'entitat beneficiària, d'acord amb el que s'establix en l'article 171 de la Llei 1/2015, de la Generalitat, de 6 de febrer. Els beneficiaris de les subvencions tindran de termini fins al 15 de novembre de l'exercici de la convocatòria per a presentar la documentació justificativa de la totalitat de la subvenció concedida.

2. Es podran realitzar pagaments anticipats de fins a un 30% de l'import total de la subvenció concedida. Esta possibilitat haurà de constar expressament en la convocatòria corresponent.

3. Quan s'efectuen pagaments anticipats, les entitats beneficiàries quedaran exonerades de la constitució de garanties, de conformitat amb la previsió continguda en la lletra f de l'apartat 5 de l'article 171 de la Llei 1/2015, de la Generalitat, de 6 de febrer.

4. No obstant això, la forma de pagament de les subvencions podrà ajustar-se al règim d'entrega especial que per a determinades transferències corrents establisca la llei de pressupostos de la Generalitat de cada exercici.

5. Amb caràcter previ a tots i cada un dels pagaments, es requerirà a la persona titular de la direcció general amb competències en matèria de salut mental la resolució de pagament anticipat o la certificació de comprovació i aprovació dels justificants, així com l'acreditativa del compliment dels fins que justifiquen la concessió de la subvenció, segons siga procedent.

6. La justificació de l'ajuda serà per l'import total del programa realment executat, que pot ser igual o superior al de la subvenció rebuda, i s'efectuarà a través d'un compte justificatiu, d'acord amb el model normalitzat que elabore la Conselleria de Sanitat, juntament amb una relació numerada dels gastos justificats, de conformitat amb el que disposa l'article 30 de la Llei 38/2003, de 17 de novembre, general de subvencions, en els térmens següents:

a) Les factures o justificants hauran de ser originals o còpies autèntiques, d'acord amb l'article 27 de la Llei 39/2015, d'1 d'octubre, del procediment administratiu.

b) Per als justificants del personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com una còpia dels contractes; haurà d'haver-hi concordança entre el contracte i la nòmina presentada respecte a la qualificació exercida. Estos gastos s'han d'imputar en la mesura i el percentatge de dedicació directa amb el projecte.

c) Les justificacions corresponents a les col·laboracions puntuals i les prestacions de servicis figuraran en rebuts i les factures en què consten les dades del preceptor, el número d'identificació fiscal, el concepte pel qual se'l retribuïx i la retenció corresponent a l'Impost sobre la Renda de les Persones Físiques, així com les dades fiscals de l'associació.

d) En tot cas, les factures hauran de comptar amb totes les dades formals necessàries per a poder ser expedides segons l'article 6 del Reglament pel qual es regulen les obligacions de facturació, aprovat pel Reial decret 1619/2012, de 30 de novembre (BOE núm. 289, 1 de desembre).

7. La persona que represente legalment l'entitat beneficiària presentarà una certificació en què es faça constar que les factures justificatives corresponen efectivament als pagaments realitzats i derivats de la finalitat per a la qual va ser concedida la subvenció, i que no han sigut presentades davant d'altres entitats com a justificatives d'ajudes concedides per estes.

8. Les entitats beneficiàries de les subvencions tindran de termini fins al 15 de novembre de l'exercici de la convocatòria per a presentar la documentació justificativa de la totalitat de la subvenció concedida o, almenys, del percentatge que possibilite l'entrega del 100% d'esta, quan la forma de pagament de les subvencions s'ajuste al règim d'entrega especial que, per a determinades transferències corrents, s'establix en la llei de pressupostos de la Generalitat de cada exercici, sempre que això siga possible, d'acord amb el que s'establisca en la llei de pressupostos per a l'exercici corresponent. En este últim supòsit, hi haurà de termini fins al 31 de gener de l'any següent per a presentar la resta de la documentació.

Així mateix, s'haurà de presentar, abans del 31 de gener de l'any següent al de la concessió de la subvenció, una memòria final detallada de les activitats realitzades d'acord amb el programa que es va presentar objecte de subvenció, en suport informàtic i firmada i segellada pel representant legal de l'associació. La no presentació de la memòria citada serà motiu de reintegrament de la subvenció concedida.

Base 19. Comprovació de la subvenció. Pla de control

1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenrotlle l'òrgan gestor de les subvencions.

2. El control serà administratiu o sobre el terreny i s'efectuarà sobre la totalitat o sobre una mostra de les subvencions concedides en cada convocatòria, segons s'establisca en esta.

3. El control del gasto objecte de les subvencions mencionades correspon, amb caràcter general, a la direcció general amb competències en matèria d'atenció hospitalària.

4. Les entitats beneficiàries entregaran, a requeriment de l'òrgan encarregat del control i la comprovació del gasto, la documentació adequada segons el tipus de subvenció i qualsevol altre document necessari per a justificar les condicions i la quantia del gasto efectuat.

Base 20. Pèrdua o minoració de l'ajuda

1. Qualsevol alteració de les condicions i els requisits que s'han tingut en compte per a la concessió de l'ajuda i, en tot cas, l'obtenció concurrent de les subvencions o de les ajudes atorgades per altres administracions públiques o ens públics o privats —quan l'objecte de les convocatòries siga coincident— podrà donar lloc a la modificació de la resolució de concessió i, si és procedent, a la pèrdua del dret al cobrament total o parcial de la subvenció.

2. La falta de justificació o la justificació insuficient de l'ajuda concedida, dins del termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, i en els articles 33 i 34 del Reial decret 887/2006, de 21 de juliol, donarà lloc a la pèrdua del dret al cobrament total o parcial de la subvenció, sense perjuí de la realització del tràmit d'audiència legalment establit.

Base 21. Reintegrament de la subvenció

1. Es procedirà al reintegrament de la subvenció si concorre alguna de les causes previstes en l'article 37 de la Llei 38/2003, de 17 de novembre.

2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer, de la Generalitat.

3. En les quantitats que calga reintegrar s'actuarà segons el que preveu l'article 172 i concordants de la Llei 1/2015, de 6 de febrer, de la Generalitat.

4. L'interés de demora resultarà de l'aplicació de l'article 16 i concordants de la Llei 1/2015, de 6 de febrer, de la Generalitat.

5. L'incompliment de la normativa ambiental i social, dels compromisos assumits per la persona beneficiària i dels compromisos establits, referits en els apartats primer i segon de l'article 21 del Decret 118/2022, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, constituirà causa de reintegrament de la subvenció de conformitat amb l'article 37.1.f de la Llei 38/2003, de 17 de novembre, general de subvencions.

Base 22. Règim sancionador

S'aplicarà el règim sancionador per la comissió d'infraccions administratives previstes en la normativa bàsica estatal que establix el títol IV de la Llei 38/2003, de 17 de novembre, a les entitats beneficiàries de subvencions que siguen responsables d'estes, i seran sancionades conforme al que es disposa en el capítol IV del títol X de la Llei 1/2015, de 6 de febrer, de la Generalitat, i amb caràcter procedimental en la Llei 39/2015, d'1 d'octubre, i la normativa de desplegament en matèria de potestat sancionadora.

Base 23. Tractament de dades de caràcter personal

1. La conselleria competent en matèria de sanitat és responsable del tractament de dades de caràcter personal que comporta la gestió, tramitació i concessió d'estes subvencions, i, consegüentment, actuarà d'acord amb els principis, les mesures i les garanties regulades en la normativa vigent en matèria de protecció de dades. En conseqüència, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua, la destrucció o el mal accidental, mitjançant l'aplicació de mesures tècniques o organitzatives apropiades, que garantisquen la integritat i la confidencialitat de les dades.

2. En les convocatòries que es deriven d'estes bases reguladores s'inclourà la informació que ha de facilitar-se a les persones interessades o als seus representants legals, en relació amb les seues dades de caràcter personal, de conformitat amb el que es preveu en els articles 13 i 14 del Reglament general de protecció de dades i en la Llei orgànica 3/2018, de 5 de desembre, de protecció de dades personals i garantia dels drets digitals. Així mateix, en el disseny dels formularis de sol·licitud d'ajudes/subvencions, en l'exigència d'aportació documental i en les publicacions i altres actes administratius, les dades personals seran adequades, pertinents i limitades al que siga necessari en relació amb les finalitats per a les quals són tractades.

3. Quan els beneficiaris aporten dades de caràcter personal de terceres persones a fi de complir les obligacions i les justificacions derivades de les convocatòries respectives i de l'atorgament de les subvencions, hauran d'informar-les en els térmens que s'establiran en estes convocatòries.

Base 24. Consulta i verificació de dades

El règim aplicable perquè l'Administració obtinga dades o documents de les administracions públiques és el següent:

a) En el cas de consulta de dades d'obligacions tributàries amb l'Agència Tributària estatal o autonòmica que requerisca autorització de la persona interessada. L'òrgan gestor del procediment haurà de ser autoritzat, de manera inequívoca, per esta persona per a poder consultar les dades acreditatives del compliment de les obligacions tributàries. En cas contrari, la persona interessada haurà d'aportar els documents acreditatius corresponents.

b) En el cas de consulta de dades de Seguretat Social, està emparada per l'article 28.2 de la Llei 39/2015. L'òrgan gestor d'este procediment té la potestat per a consultar informació relativa a les dades acreditatives del compliment de les obligacions amb la Seguretat Social. No obstant això, si la persona interessada es vol oposar a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa a això, queda obligada a aportar els documents acreditatius corresponents.

c) En el cas que la persona interessada declare dades personals i per a la consulta de les dades que consten en la Base de dades nacional de subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla *de minimis*, i que la persona sol·licitant no està inhabilitada per a percebre subvencions. L'òrgan gestor podrà verificar la veracitat d'estes dades d'acord amb el que s'establix en la disposició addicional octava de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.

Base 25 . Política de competència de la Unió Europea.

La present convocatòria no precisa de la seua notificació o comunicació a la Comissió Europea, no sent aplicable l'article 107 del Tractat de Funcionament de la Unió Europea, al no reunir tots els requisits continguts en este, atés que les subvencions previstes en la present convocatòria no suposen avantatges econòmics per a empreses.

  

València, 13 de febrer de 2025

Marciano Gómez Gómez

Conseller de Sanitat